KOMISIJOS REGLAMENTAS (ES) 2022/1435

2022 m. rugpjūčio 26 d.

kuriuo dėl didžiausios leidžiamosios kalcio karbonato, anglies dioksido, ciprodinilo ir kalio hidrokarbonato liekanų koncentracijos tam tikruose produktuose ar ant jų iš dalies keičiami Europos Parlamento ir Tarybos reglamento (EB) Nr. 396/2005 II ir IV priedai

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 5 straipsnio 1 dalį ir 14 straipsnio 1 dalies a punktą,

kadangi:

(1) didžiausia leidžiamoji ciprodinilo liekanų koncentracija (toliau – DLK) nustatyta Reglamento (EB) Nr. 396/2005 II priede. Kalcio karbonatas, anglies dioksidas ir kalio hidrokarbonatas yra įtraukti į Reglamento (EB) Nr. 396/2005 IV priedą;

(2) 2021 m. gruodžio 14 d. Maisto kodekso komisija patvirtino naują ciprodinilo sojose kodekso didžiausią leidžiamąją koncentraciją (toliau – CXL) (2);

(3) pagal Europos Parlamento ir Tarybos reglamento (EB) Nr. 178/2002 (3) 5 straipsnio 3 dalį, jei yra arba netrukus bus parengti tarptautiniai standartai, į juos atsižvelgiama tobulinant arba derinant maisto produktus reglamentuojančius teisės aktus, nebent minėti standartai arba tam tikros jų dalys būtų neveiksminga arba netinkama priemonė maisto produktus reglamentuojančiuose teisės aktuose numatytiems teisėtiems tikslams įgyvendinti arba jie yra pagrįsti moksliškai, arba jie lemtų tokį apsaugos lygį, kuris skirtųsi nuo Sąjungoje tinkamu laikomo lygio. Be to, pagal to reglamento 13 straipsnio e punktą Sąjunga turi užtikrinti tarptautinių techninių standartų ir maisto produktus reglamentuojančių teisės aktų nuoseklumą, kartu užtikrindama, kad Sąjungoje nustatytas aukštas apsaugos lygis nesumažėtų;

(4) Europos maisto saugos tarnyba (toliau – Tarnyba) įvertino siūlomą ciprodinilo sojose CXL ir padarė išvadą, kad jis yra saugus Sąjungos vartotojams (4), o Sąjunga Pesticidų liekanų kodekso komitetui dėl šios siūlomos CXL nepateikė jokių išlygų (5) (6);

(5) todėl šią CXL tikslinga įtraukti į Reglamentą (EB) Nr. 396/2005 kaip DLK;

(6) kalcio karbonatas, anglies dioksidas ir kalio hidrokarbonatas buvo laikinai įtraukti į Reglamento (EB) Nr. 396/2005 IV priedą, kol bus atliktas jų vertinimas pagal Tarybos direktyvą 91/414/EEB (7) arba Europos Parlamento ir Tarybos reglamentą (EB) Nr. 1107/2009 (8) ir peržiūra pagal Reglamento (ES) Nr. 396/2005 12 straipsnį. Atsižvelgdama į paraiškas dėl šių medžiagų patvirtinimo galiojimo pratęsimo pagal Reglamentą (EB) Nr. 1107/2009, Tarnyba paskelbė išvadas dėl pesticidų kalcio karbonato (9), anglies dioksido (10) ir kalio hidrokarbonato (11) keliamos rizikos vertinimo tarpusavio peržiūros. Remiantis minėtomis Tarnybos išvadomis, kalcio karbonato, anglies dioksido ir kalio hidrokarbonato DLK nustatyti nereikia. Todėl šias medžiagas tikslinga palikti Reglamento (EB) Nr. 396/2005 (12) IV priede;

(7) remiantis mokslinėmis ataskaitomis ir Tarnybos išvadomis, taip pat atsižvelgiant į su svarstomu klausimu susijusius veiksnius, atitinkami DLK pakeitimai atitinka Reglamento (EB) Nr. 396/2005 14 straipsnio 2 dalyje nustatytus reikalavimus;

(8) todėl Reglamentas (EB) Nr. 396/2005 turėtų būti atitinkamai iš dalies pakeistas;

(9) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis Reglamento (EB) Nr. 396/2005 II ir IV priedai iš dalies keičiami pagal šio reglamento priedą.

2 straipsnis Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2022 m. rugpjūčio 26 d. Komisijos vardu Pirmininkė Ursula VON DER LEYEN

(1) OL L 70, 2005 3 16, p. 1.

(2) Maisto kodekso komisijos 44-ojo posėdžio ataskaita (REP21/CAC) https://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-701-44%252FFINAL%252520REPORT%252FRep21_CACe.pdf.

(3) 2002 m. sausio 28 d. Europos Parlamento ir Tarybos reglamentas (EB) Nr. 178/2002, nustatantis maistui skirtų teisės aktų bendruosius principus ir reikalavimus, įsteigiantis Europos maisto saugos tarnybą ir nustatantis su maisto saugos klausimais susijusias procedūras (OL L 31, 2002 2 1, p. 1).

(4) Scientific support for preparing an ES position for the 52nd Session of the Codex Committee on Pesticide Residues (CCPR) (Mokslinė parama rengiant ES poziciją 52-ajame Pesticidų liekanų kodekso komiteto posėdyje). EFSA Journal 2021 m.;19(8):6766.

(5) Europos Sąjungos pastabos dėl Kodekso CX/PR 21/52/5(REV): https://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-718-52%252FCRDs%252Fpr52_CRD22x.pdf.

(6) Pesticidų liekanų kodekso komiteto 52-ojo posėdžio ataskaita REP21/PR: https://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-718-52%252FREPORT%252FFINAL%2BREPORT%252FREP21_PR52e.pdf.

(7) 1991 m. liepos 15 d. Tarybos direktyva 91/414/EEB dėl augalų apsaugos produktų pateikimo į rinką (OL L 230, 1991 8 19, p. 1).

(8) 2009 m. spalio 21 d. Europos Parlamento ir Tarybos reglamentas (EB) Nr. 1107/2009 dėl augalų apsaugos produktų pateikimo į rinką ir panaikinantis Tarybos direktyvas 79/117/EEB ir 91/414/EEB (OL L 309, 2009 11 24, p. 1).

(9) EFSA (Europos maisto saugos tarnyba), 2021 m. Conclusion on the peer review of the pesticide risk assessment of the active substance calcium carbonate (Išvada dėl veikliosios medžiagos pesticido kalcio karbonato rizikos vertinimo tarpusavio peržiūros). EFSA Journal 2021 m.;19(4):6500.

(10) EFSA (Europos maisto saugos tarnyba), 2021 m. Conclusions on the peer review of the pesticide risk assessment of the active substance carbon dioxide (Išvados dėl veikliosios medžiagos pesticido anglies dioksido rizikos vertinimo tarpusavio peržiūros). EFSA Journal 2021 m.;19(6):6605.

(11) EFSA (Europos maisto saugos tarnyba), 2021 m. Conclusion on the peer review of the pesticide risk assessment of the active substance potassium hydrogen carbonate (Išvada dėl veikliosios medžiagos pesticido kalio hidrokarbonato rizikos vertinimo tarpusavio peržiūros). EFSA Journal 2021 m.;19(5):6593.

(12) EFSA (Europos maisto saugos tarnyba), 2022 m. Statement on pesticide active substances that do not require a review of the existing maximum residue levels under Article 12 of Regulation (EC) No 396/2005 (Pareiškimas dėl veikliųjų medžiagų pesticidų, dėl kurių dabartinės didžiausios leidžiamosios koncentracijos peržiūros atlikti nereikia, kaip nustatyta Reglamento (EB) Nr. 396/2005 12 straipsnyje). EFSA Journal 2022 m.; 20(01):7061.